Diari Oficial de la Generalitat Valenciana


Sumari del DOGV 9680, del 11-09-2023 (2023/9260)

RESOLUCIÓ de 7 de setembre de 2023, de la Direcció General d'Urbanisme, Paisatge i Avaluació Ambiental, per la qual s'acorda sotmetre al tràmit d'informació pública el projecte de regulació de determinats aspectes en matèria d'urbanisme per a la incorporació a l'avantprojecte de llei de mesures fiscals, de gestió administrativa i financera i d'organització de la Generalitat per a 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9680

Data del DOGV
:   11-09-2023

Secció del DOGV
:   V. ANUNCIS - C) ALTRES ASSUMPTES

Número del document
:   2023/9260


Data del document
:   07-09-2023

Organisme emissor


Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * cooperació administrativa

RESOLUCIÓ de 7 de setembre de 2023, de la Direcció General d'Urbanisme, Paisatge i Avaluació Ambiental, per la qual s'acorda sotmetre al tràmit d'informació pública el projecte de regulació de determinats aspectes en matèria d'urbanisme per a la incorporació a l'avantprojecte de llei de mesures fiscals, de gestió administrativa i financera i d'organització de la Generalitat per a 2024. [2023/9260]  
L'article 133 de la Llei 39/2015, d'1 d'octubre, del procediment administratiu comú de les administracions públiques, preveu, en l'apartat segon, la publicació del text de la norma a fi d'informar-ne públicament la ciutadania i els col·lectius de qualsevol índole que representen els qui tenen drets o interessos legítims que pogueren veure's afectats per aquesta, i donar-los audiència. Hi són concordants els articles 47 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i 25.3 del Decret 105/2017, del Consell, de desplegament de la Llei 2/2015.  
D'altra banda, els articles 43.1.c) de la Llei 5/1983, de 30 de desembre, del Consell, i 52 del Decret 24/2009, de 13 de febrer, del Consell, sobre la forma, estructura i procediment d'elaboració dels projectes normatius de la Generalitat, completen el marc jurídic per a la participació ciutadana establida en el mencionat article 133.  
Així mateix, l'article 43.1.c) de la Llei 5/1983 preveu que el termini ordinari per a la presentació d'al·legacions (15 dies) puga ser reduït a 7 dies per raons d'urgència. En aquest sentit, vist que la llei de mesures fiscals, de gestió administrativa i financera i d'organització de la Generalitat per a 2024 serà, ella mateixa, objecte del tràmit d'informació pública de tot el seu contingut, es fa necessari acurtar el termini per a la presentació d'al·legacions.  
En virtut d'això, i del que es disposa en el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i en el Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, se sotmet a informació pública i audiència el projecte de regulació de determinats aspectes en matèria d'urbanisme, per a la incorporació a la llei de mesures fiscals, de gestió administrativa i financera, i d'organització de la Generalitat per a 2024.  
  
El termini per a formular al·legacions serà de 7 dies hàbils, i el còmput començarà l'endemà de la publicació de la present resolució en el Diari Oficial de la Generalitat Valenciana. El text del projecte podrà ser consultat en la pàgina web de la Conselleria de Medi Ambient, Aigua, Infraestructures i Territori, en l'adreça electrònica: http://politicaterritorial.gva.es/va/audiencia-e-informacion-publica/procesos-abiertos  
Les al·legacions, suggeriments o observacions efectuats per les persones o entitats que s'hi consideren interessades, han de formular-se per escrit dirigit a aquesta Direcció General d'Urbanisme, Paisatge i Avaluació Ambiental, que es presentarà per registre d'entrada de la Conselleria de Medi Ambient, Aigua, Infraestructures i Territori, sense perjudici del que es preveu en l'article 16 de la Llei 39/2015, d'1 d'octubre, del procediment administratiu comú de les administracions públiques, o a través de l'enllaç següent: https://www.gva.es/es/inicio/procedimientos'id\_proc=18658&version=amp,  
tot indicant en l'assumpte: «Projecte de regulació de determinats aspectes en matèria d'urbanisme, llei de mesures fiscals.»  
En els dos casos es farà constar el nom i cognoms o raó social, l'adreça i el DNI, NIE o NIF de la persona o entitat que presenta al·legacions. Per a l'adequada interpretació, valoració i, si escau, incorporació de les aportacions, s'haurà d'especificar l'aspecte concret del projecte a què es refereixen, la modificació que es proposa i les raons en què se sustenta. Es recomana, així mateix, acompanyar-hi una proposta de redacció alternativa.  
  
València, 7 de setembre de 2023.- El director general d'Urbanisme, Paisatge i Avaluació Ambiental. Miguel Ángel Ivorra Devesa.